钦定古今图书集成/明伦汇编/官常典/第239卷 > 张文谦
## 钦定古今图书集成/明伦汇编/官常典/第239卷 > 张文谦

按《元史》本传：“文谦，字仲谦，邢州沙河人。幼聪敏，善记
诵，与太保刘秉忠同学。世祖居潜邸，受邢州分地，秉
忠荐文谦可用。岁丁未，召见，应对称旨，命掌王府书
记，日见信任。邢州当要冲，初分二千户为勋臣食邑，
岁遣人监领，皆不知抚治，征求百出，民弗堪命。或诉
于王府，文谦与秉忠言于世祖曰：‘今民生困弊，莫邢
为甚。盖择人往治之，责其成效，使四方取法，则天下
均受赐矣’。”于是乃选近侍脱兀脱、尚书刘肃、侍郎李
𥳑往。三人至邢，协心为治，洗涤蠹敝，革去贪暴，流亡
复归，不期月，户增十倍。由是世祖益重儒士，任之以
政，皆自文谦发之。岁辛亥，宪宗即位，文谦与秉忠数
以时务所当先者言于世祖，悉施行之。世祖征大理，
国主高祥拒命，杀信使遁去。世祖怒，将屠其城。文谦
与秉忠、姚枢谏曰：“杀使拒命者，高祥尔，非民之罪，请
宥之。”由是大理之民赖以全活。己未，世祖帅师伐宋，
文谦与秉忠言：“王者之师，有征无战，当一视同仁，不
可嗜杀。”世祖曰：“期与卿等守此言。”既入宋境，分命诸
将毋妄杀，毋焚人室“庐，所获生口悉纵之。”中统元年，
世祖即位，立中书省，首命王文统为平章政事，文谦
为左丞，建立纲纪，讲明利病，以安国便民为务。诏令
一出，天下有太平之望。而文统素忌克，谟谋之际，屡
相可否，积不能平。文谦遽求出，诏以本官行大名等
路宣抚司事。临发，语文统曰：“民困日久，况当大旱，不
量减税赋，何以慰来苏之望？”文统曰：“上新即位，国家
经费，止仰税赋，苟复减损，何以供给？”文谦曰：“百姓足，
君孰与不足？俟时和岁丰，取之未晚也。”于是蠲常赋
什之四，商酒税什之一。二年春，来朝，复留居政府，始
立左右部，讲行庶务，钜细毕举，文谦之力为多。三年，
阿合马领左右部，总司财用，欲专奏请不阙，白中书，
诏廷臣议之。文谦曰：“分制财用，古有是理，中书不预，
无是理也。若中书弗问，天子将亲莅之乎？”帝曰：“仲卿
言是也。”至元元年，诏文谦以中书左丞行省西夏、中
兴等路。羌俗素鄙野，事无统纪。文谦得蜀士陷于俘
虏者五六人，理而出之，使习吏事，旬月间，簿书有品
式，子弟亦知读书，俗为一变。浚唐来、汉延二渠，溉田
十数万顷，人蒙其利。三年，还朝，诸势家言有户数千
当役属为私奴者，议久不决。文谦谓以乙未岁户帐
为断，奴之未占籍者，归之势家可也。其馀良民，无为
奴之理。议遂定，守以为法。五年，淄州妖人胡王惑众，
事觉，逮捕百馀人。丞相安童以文谦言奏曰：“愚民无
知，为所诳诱，诛其首恶足矣。”诏即命文谦往决其狱，
惟三人坐弃市，馀皆释之。七年，拜大司农卿，奏立诸
道劝农司，巡行劝课，请开藉田，行祭先农、先蚕等礼。
复与窦默等请立国子学。诏以许衡为国子祭酒，选
贵胄子弟教育之。时阿合马议拘民间铁，官铸农器，
高其价以配民。创立行户部于东平、大名以造钞及
诸路转运司干政害民，文谦悉于帝前极论罢之。十
三年，迁御史中丞。阿合马虑宪台发其奸，乃奏罢诸
道按察司以撼之，文谦奏复其旧。然自知为奸臣所
忌，力求去。会世祖以《大明历》岁久寖差，命许衡等造
新历，乃授文谦昭文馆大学士，领太史院以总其事。
十九年，拜枢密副使。岁馀，以疾薨于位，年六十八。文
谦蚤从刘秉忠洞究术数，晚交许衡，尤粹于义理之
学。为人刚明简重，凡所陈于上前，莫非尧、舜仁义之
道。数忤权幸，而是非得丧，一不以经意。家惟藏书数
万卷，尤以引荐人材为己任，时论益以是多之。累赠
推诚同德佐运功臣、太师、开府仪同三司、上柱国，追
封魏国公，谥忠宣。